**Får de forkerte din formue?**

**De færreste danskere har lavet et testamente, og det kan i mange tilfælde få alvorlige konsekvenser**

”Hvad skal jeg bruge et testamente til? Mine børn har det jo godt med hinanden.”
Sådan tænker et stort antal danskere, og fire ud af fem har stadig ikke fået lavet testamente. Og jovist, er der tilfælde, hvor bodelingerne går fuldstændigt smertefrit, men der er mange eksempler på, at det er sværere.

**Når man lever på polsk**Hvis man for eksempel er skilt og lever papirløst med sin nye samlever, er han eller hun på ingen måde sikret arv. Har man samtidig ingen børn, ryger arven til afdødes forældre. Her kan man kun sikre sin samlever, hvis man får lavet et samlevertestamente.
I mange tilfælde er der oven i købet dine, mine og fælles børn, der kan være med til at komplicere processen.
”Det kan jo være, at du gerne vil begunstige de børn, som samleveren har. Eller du vil sikre, at dine egne børn ikke pludselig efterlader din samlever uden tag over hovedet,” nævner advokat Lotte Bliddal fra Advokatfirmaet Johansen & Bliddal i Videbæk som eksempel.
Samme problematik kan sagtens opstå, hvis man er gift, men har børn med fra et tidligere ægteskab. Her kan disse børn kræve en fjerdedel af den samlede formue udbetalt af jeres fælles værdier, hvis du ikke har sikret din ægtefælle i testamentet.

**Tomme hænder**Dine børnebørn får ikke en nikkel, den dag du dør. Hvis du ikke har betænkt dem i dit testamente. Og det betyder ikke, at du på den måde bare skriver en blankocheck til dem. Du kan sagtens indføre, at pengene skal være båndlagt til for eksempel uddannelse eller til deres første lejlighed.
Man kan også løbe ind i det problem, at ens søn eller datter står begravet i gæld, og hele deres arv dermed vil ryge direkte i kreditorernes hænder. I så fald kan man lade barnet give afkald til fordel for sine børn.

**Helt alene**Er du hverken gift eller har børn eller andre levende slægtninge, er det kun staten, der får glæde af din død. Med mindre du da har lavet et testamente. Her kan du begunstige alle fra din bedste vens hund til nevøer og niecer eller humanitære organisationer.
"Vi har hele tiden så mange valgmuligheder, og de fleste af os arbejder konstant på ting, som haster. Til gengæld er vi tilbøjelige til at `glemme´ ting, som er meget vigtige, selvom de er ubehagelige og ikke aktuelle her og nu," siger Lotte Bliddal.